**Správa revízora**

Milí goisti,

prijmite moje ospravedlnenie za neprítomnosť na MSR a konferencii, ale pracovné okolnosti mi nedovolili zúčastniť sa.

Dovoľte mi publikovať správu revízora prostredníctvom členov výboru:

Výbor SAG za uplynulý rok naplnil očakávania vyplývajúce z jeho podstaty. Členovia komunikovali prostredníctvom mailov, aktívne sa zapájali do riešenia aktuálnych tém, čo prinášalo finálne rozhodnutia, ktoré boli publikované na stránke www.sago.sk.

Pozitívne hodnotím aj fungovanie stránky asociácie na Facebooku, ktorá prináša promptne novinky či už v Slovenskom alebo svetovom GO (výsledky turnajov, fotky, aktuality, zaujímavosti), a tým udržuje kontakt s členskou základňou.

Z ekonomického hľadiska sa asociácia dostala postupne do doby, kedy vyrovnaný rozpočet v neveľkých peňažných objemoch zachováva tradičné aktivity a udržuje chod GO na Slovensku napriek tomu, že absentuje najväčšia príjmová položka z minulosti - dotácie od MŠ. Podľa rozpočtu na rok 2016 ostávajú reálne 2 turnaje v roku dotované SAG, a to MSR a Festival Go, pričom dokopy na tieto dva turnaje je v rozpočte vyčlenených 800 eur (MSR 450 + SFG 350), čo je o polovicu menej ako minulý rok (MSR 906 + SFG 694 = 1600). Zároveň podľa rozpočtu ostáva zachovaná súťaž GPS, dotovaná 200 eur ako minulý rok.

Výbor priniesol novinku vo forme dotovania mládeže novo zadefinovaným spôsobom zverejneným na stránke asociácie, na ktorý je určených 350 eur.

Čo sa týka hospodárenia za minulý rok, asociácia podľa správy o hospodárení zvýšila svoj majetok k 31.12. medziročne o 3000,75 eur, čo bolo spôsobené mimoriadnymi príjmami z darov (konkrétne 3745 eur).

Šetrenie je badať v porovnaní s minulým rokom v plánovaných výdavkoch ( z 3530 eur na 2150 eur), nakoľko sa očakáva aj pokles v plánovaných príjmoch (z 3600 eur na 2200 eur).

Reálny stav hospodárenia oproti plánom v minulom roku je veľmi blízky, t.j. reálne výdavky 3754,27 eur previšovali pôvodný plán len o 224 eur, no strana príjmov príjemne prekvapila, pretože oproti plánom sa navýšila o 3155,02 eura.

Všetky príjmy a výdavky za rok 2015 sú uvedené v prehľadnej správe o hospodárení, ktorú týmto odobrujem.

Verím, že výbor dodrží plánované záväzky aj v tomto roku a bude pokračovať v dobrej práci.

V Košiciach 7.5.2016

Ladislav Virág,

revízor SAG